83. schôdza NR SR - 8.deň - A. dopoludnia
Dátum: 2023-02-14
Poslanec: Zemanová, Anna (SaS)
Druh vystúpenia: Vystúpenie v rozprave

84. Ďakujem pekne za slovo. Beriem si za svoje to, čo si, pán predseda, povedal, že skúsme tú rozpravu zhutniť. Takže sme v rozprave o návrhu zákona o turistickom značení, o turistických trasách. Dosť som toho uveha... uviedla v úvodnom slove, tak snáď ešte zopár takých informácií, ktoré možno budú vás zaujímať, pre niekoho, kto napríklad váha o tom, že či by tento návrh zákona... (Ruch v sále, zaznievanie gongu a prerušenie vystúpenia predsedajúcim.) Kollár, Boris, predseda NR SR 85. Kolegovia, prosím, utíšte sa, lebo naozaj neni počuť pani poslankyňu, je to nekorektné voči nej. Kto nechce byť v sále, nech radšej odíde. Diskusné krúžky napravo, pán poslanec Šipoš, prosím, rozožeňte tento diskusný kruh. Pán Vašečka, prosím vás pekne, opustite sálu. Ďakujem pekne. Nech sa páči. Zemanová, Anna, poslankyňa NR SR 86 ... bol vlastne také, dopyt je dopadov na štátny rozpočet a nejakú byrokraciu a týmto súvisiace úkony. Treba povedať, že už dnes sú vyčlenené finančné prostriedky na zabezpečovanie značenia o turistických trasách, register, ktorý sa ako nový navrhuje, to nie je nový register, ktorý treba obstarávať, ale vzhľadom na to, že turizmus je športovým odvetvím, tak bude súčasťou registra športu, ktorý sa realizuje ako nový register z prostriedkov plánu obnovy, a tento turistický register bude vlastne segmentom tohto informačného systému. Veľa tých dát je už zhromaždených, najmä čo sa týka tej pešej turistiky a cykloturistiky, ktoré, ktorými dátami disponujú Klub slovenských turistov a Slovenský cykloklub. Čo sa týka pohybu ľudí po, čo je veľkým významom tohto zákona o turistických trasách, je to, že už dnes napríklad sa zákon o ochrane prírody odvoláva, že v stupni ochrany od III, IV, V môže sa, ľudia sa môžu pohybovať len po turistických trasách, pritom tie turistické trasy nie sú nikde vymedzené. To, čo my upravujeme, je vlastne rozšírenie definície, čo turistická trasa je, to znamená, turistická trasa je tá trasa, ktorá je vyznačená a je aj v turistickom registri, ale za turistickú trasu, po ktorej je možný pohyb aj v týchto chránených územiach, budú aj lesné cesty, ktoré sú riadne evidované a po ktorých sa pohybujú napríklad lesné, lesné mechanizmy, čiže pohyb po týchto lesných cestách nebude pohybom mimo turistických trás. Zákon taktiež upravuje niektoré podmienky aj novelizuje zákon o Horskej záchrannej službe v časti, kde sa spomína horské sprevádzanie. Sme akceptovali námety Asociácie horských vodcov, ktorí prišli s nejakými podnetmi, tak tie vlastne boli primerane premietnuté do tohto zákona. Upravujú sa aj kompetencie Horskej záchrannej služby najmä v tých lokalitách, ktoré sú rizikové, a stanovisko Horskej záchrannej služby sa bude premietať aj do tohto registra a pri budovaní nových turistických trás, tak ich stanovisko bude nevyhnutné. Ďalšie, čo je dôležité, je prírodný turizmus. Prírodný turizmus je, čo sa týka hlavne sprevádzania formou prírodného turizmu, kde sa vlastne zavádza takáto činnosť, ktorá bude činnosťou v pod... vlastne povolenou pod živnostenským zákonom, pretože dnes sú problematické tie definície, že kto je sprievod... turistický sprievodca, delegáti, kto môže sprevádzať momentálne po chránených územiach, lebo zákon o ochrane prírody hovorí, že vlastne sprevádzať môže len pracovník Štátnej ochrany prírody, a každý iný, ktorý sprevádza nejakú skupinu, tak v podstate porušuje zákon. Takže toto sú veci, ktoré prináša aplikačná prax, a ich upravujeme tak, aby sa vlastne aj podporil, podporil turizmus, ale aby sa aj legitimizovali aj rôzne formy sprevádzania, ale aj sa upravili poriadok v rámci turistických trás, aby sa nestalo, že niekto pôjde na turistiku, spoľahne sa, že táto turistická značka, najmä náučný chodník ma dovedie k nejakému bodu a zrazu zostane v teréne bez označenia a nebude sa vedieť pohnúť, pretože o tú turistickú trasu ten náučný chodník sa nikto nestará, lebo nemal svojho správcu, hoci v minulosti tento náučný chodník bol možno vybudovaný nejakými aktivistami z občianskeho združenia a podobne. Tak so sú v podstate tie základné princípy. Predpokladám, že pán spravodajca dá hlasovanie o sedemnástej. Čiže ak by boli ešte nejaké otázky k... k tomuto zákonu, tak kľudne sa obráťte na mňa. A myslím si, že všetko čo, čo je také, máme prelúskané za tie, deväť mesiacov, čo sme robili na tejto druhej novele, alebo na tomto, druhej, na tomto druhom návrhu zákona, tak myslím si, že to máme prelúskané. Ďakujem pekne za pozornosť.